**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.06.2024, ora 08.00 – 04.06.2024, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 04.06.2024, ora 07.00**

**RÂURI**

**I.N.H.G.A.** a emis o **Atenţionare Hidrologică, cod galben,** valabilă în intervalul **03.06.2023 ora 15:00 – 04.06.2023 ora 12:00**, vizând **Scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice**: **Someş, Barcău, Crişul Repede, Crişul Negru, Crişul Alb, Mureş, Bega Veche, Bega, Timiş, Bârzava, Moraviţa, Caraş, Nera, Cerna şi Jiu,** cu posibile depăşiri ale **COTELOR DE ATENŢIE,** astfel:

**COD GALBEN:**

**În intervalul 03.06.2024 ora 15:00 – 04.06.2024 ora 12:00** pe râurile din bazinele hidrografice: Someşul Mic – bazin superior şi afluenţi bazin mijlociu şi inferior **(judeţele: Bihor şi Cluj)**, Someş – afluenţii mici aferenţi sectorului aval S.H. Dej **(judeţele: Cluj, Sălaj, Maramureş şi Satu Mare)**, Barcău – bazin superior şi afluenţi bazin mijlociu şi inferior **(judeţele: Sălaj şi Bihor)**, Crişul Repede – bazin amonte S.H. Ciucea şi afluenţii aferenţi sectorului aval S.H. Ciucea **(judeţele: Cluj şi Bihor)**, Crişul Negru – bazin amonte S.H. Beiuş şi afluenţii aferenţi sectorului aval S.H. Beiuş **(judeţele: Bihor şi Arad)**, Crişul Alb – bazin amonte S.H. Gurahonţ şi afluenţii aferenţi sectorului aval S.H. Gurahonţ **(judeţele: Hunedoara şi Arad)**, Arieş – bazin superior şi afluenţi bazin mijlociu şi inferior **(judeţele: Alba şi Cluj)**, Mureş – afluenţii aferenţi sectorului aval confluenţă cu râul Arieş – amonte confluenţă cu râul Târnava **(judeţele: Alba şi Cluj)**, Mureş – afluenţii aferenţi sectorului aval confluenţă cu râul Târnava **(judeţele: Alba, Sibiu, Hunedoara şi Arad)**, Bega Veche – bazin superior şi afluenţi bazin mijlociu şi inferior, Bega – bazin amonte S.H. Balinţ şi afluenţii aferenţi sectorului aval S.H. Balinţ **(judeţul Timiş)**, Timiş – bazin amonte S.H. Teregova şi afluenţii aferenţi sectorului aval S.H. Teregova, Bârzava - bazin amonte S.H. Moniom şi afluenţii aferenţi sectorului aval S.H. Moniom, Moraviţa **(judeţele: Caraş Severin şi Timiş)**, Caraş – bazin superior şi afluenţi bazin mijlociu şi inferior, Nera – bazin superior şi afluenţi bazin mijlociu şi inferior, Cerna – afluenţii aferenţi sectorului aval Ac. Herculane **(judeţul Caraş Severin)**, Jiu – bazin amonte S.H. Sadu şi afluenţii aferenţi sectorului aval S.H. Sadu – amonte confluenţă cu râul Gilort **(judeţele: Hunedoara şi Gorj)**, Motru – bazin superior şi afluenţi bazin mijlociu şi inferior **(judeţele: Gorj şi Mehedinţi)**.

 **Atenționarea Hidrologică vizează în principal fenomenele de scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale, care se pot produce cu probabilitate şi intensitate mai mare pe unele râuri mici din judeţele: Cluj, Bihor, Alba, Arad, Hunedoara şi Timiş.**

Acest mesaj de atenţionare, a fost transmis de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

- *Alba, Arad, Bihor, Caraş-Severin, Cluj, Gorj, Hunedoara, Maramureş, Mehedinţi, Satu Mare, Sălaj, Sibiu şi Timiş (13 prefecturi)– Atenţionare Hidrologică, cod Galben.*

**Debitele au fost în general în creştere,** ca urmare a precipitațiilor, sub formă de aversă, însemnate cantitativ, căzute în interval şi propagării, exceptând râurile din bazinele hidrografice: Vedea, Bârlad, bazinele mijlocii şi inferioare ale Argeşului şi Ialomiței, pe cursul Siretului, afluenții Prutului şi pe râurile din Dobrogea, unde au fost relativ staționare.

Pe cursul Prutului debitele au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-70%, mai mici (sub 30% din normalele lunare) pe râurile din bazinele hidrografice: Tur, Crasna, Barcău, Crișul Negru, Târnave, Bega Veche, Timiș, Moravița, Caraș, Nera, Cerna, Vedea, Ialomița (exceptând bazinul Prahovei), Siret (exceptând cursurile superioare ale Buzăului, Moldovei, Bistriței şi cursurile inferioare ale Putnei şi Rm. Sărat), afluenții din bazinul mijlociu și inferior al Oltului, afluenții Jiului şi Prutului, pe unii afluenți din bazinul Argeșului și pe unele râuri din Dobrogea.

În interval s-a situat peste **COTA DE ATENȚIE** râul Vl. Luncanilor – Chitid (255+5)-jud. HD.

În interval au fost emise **şase** **AVERTIZĂRI HIDROLOGICE** şi **şase ATENȚIONĂRI HIDROLOGICE** pentru fenomene imediate.

Este în vigoare **ATENŢIONAREA HIDROLOGICĂ NR. 43 din 03.06.2024.**

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general în creştere** ca urmare a precipitațiilor, sub formă de aversă, însemnate cantitativ, în curs, celor prognozate şi propagării, exceptând bazinele superioare ale râurilor: Bega, Timiş, Bârzava, Moravița, Caraş, Nera, Cerna şi Jiu, unde vor fi în scădere.

Pe râurile din bazinele Vedei, Bârladului, Prutului, bazinele inferioare ale Argeşului şi Ialomiței, pe cursul Siretului şi pe râurile din Dobrogea, debitele vor fi relativ staționare.

Sunt posibile scurgeri importante pe versanţi, torenţi şi pâraie, viituri rapide pe unele râuri mici din zonele de deal și munte din jumătatea de vest a țării, cu posibile efecte de inundaţii locale şi creşteri de niveluri şi debite cu posibile depăşiri ale **COTELOR DE ATENŢIE**, ca urmare a precipitaţiilor sub formă de aversă, mai însemnate cantitativ, prognozate şi propagării.

Se menține în vigoare **ATENŢIONAREA HIDROLOGICĂ NR. 43 din 03.06.2024**, până la ora 12:00.

**DUNĂRE**

**Debitul** la intrarea în ţară (secţiunea Baziaş) în intervalul 03.06.2024 – 04.06.2024 **a fost staţionar,** având valoareade **5000 m3/s**, sub media multianuală a lunii **mai (7950 m3/s) şi iunie (6400 mc/s).**

În aval de Porţile de Fier, debitele au fost în creștere la Gruia, în scădere pe sectorul Calafat – Cernavodă și relativ staționare pe sectorul Hârșova – Tulcea.

**Debitul la intrarea în ţară (secţiunea Baziaş) va fi în creştere (5100 m3/s).**

În aval de Porţile de Fier, debitele vor fi în creştere pe sectorul Gruia – Calafat, în scădere pe sectorul Bechet – Vadu Oii şi staţionare pe sectorul Brăila – Tulcea.

**2.** **Situația meteorologică în intervalul 03.06.2024, ora 09.00 – 04.06.2024 ora 06.00**

**Administraţia Naţională de Meteorologie** (A.N.M.) a emis în data de 03.06.2024, la ora 10:00, **AVERTIZAREA Meteorologică nr. 49**, vizând **instabilitate atmosferică accentuată,** conform căreia:

* **Mesaj 1**: **avertizare meteo** **cod Galben** valabila in int. 03 iunie, ora 12 – 04 iunie, ora 03, vizând instabilitate atmosferică temporar accentuată, averse torenţiale, în intervale scurte de timp cantitățile de apă vor fi de 20...25 l/mp și izolat peste 30-40 l/mp, descărcări electrice, intensificări de scurtă durată ale vântului, și pe arii restrânse vijelii şi grindină, în cea mai mare parte a țării.; *Notă: Astfel de fenomene vor fi pe arii restrânse și în extremitatea estică a țării.*
* **Mesaj 2**: **avertizare meteo cod Portocaliu,**  valabila in int. 03 iunie, ora 15 – 04 iunie, ora 03, în Banat, Crișana, cea mai mare parte a Transilvaniei și a Olteniei și în nord-vestul Munteniei, vizând instabilitate atmosferică atmosferică temporar accentuată, vijelii, grindină de medii și posibil mari dimensiuni, averse torențiale, în intervale scurte de timp (1-3 ore) sau prin acumulare, cantitățile de apă vor fi de 30...40 l/mp și izolat de peste 50...60 l/mp și frecvente descărcări electrice;

Această Avertizare **Meteorologică**, a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

***Către PREFECTURILE JUDEŢELOR:*** *Bacău, Bistriţa-Năsăud, Brăila, Buzău, Călăraşi, Covasna, Dâmboviţa, Giurgiu, Harghita, Ialomiţa, Ilfov, Maramureş, Neamţ, Olt, Prahova, Satu Mare, Suceava, Teleorman, Vrancea şi Municipiul Bucureşti* ***(20 de prefecturi) COD GALBEN – AVERTIZARE- MESAJ 1***

***Către PREFECTURILE JUDEŢELOR:*** *Alba, Arad, Argeş, Bihor, Braşov, Cluj, Dolj, Gorj, Hunedoara, Mehedinţi, Mureş, Sălaj, Sibiu, Timiş şi Vâlcea* ***(15 prefecturi) –COD PORTOCALIU – AVERTIZARE- MESAJ 2***

**ÎN ŢARĂ**

**Vremea a fost caldă** în cea mai mare parte a țării, local călduroasă în sud și în est, iar după-amiaza chiar caniculară pe alocuri în Muntenia, însă a devenit instabilă. Instabilitatea atmosferică s-a accentuat treptat, începând din sud-vest, în toate regiunile, astfel că au fost perioade cu înnorări și pe arii relativ extinse averse, descărcări electrice și intensificări de scurtă durată ale vântului. Local fenomenele au fost severe, cu rafale de peste 55...65 km/h, izolat de peste 70...80 km/h și vijelii, fiind consemnate de stații meteo și hidro din județele Mehedinți, Vâlcea, Alba, Sibiu, Ialomița, ploile au fost torențiale și s-au înregistrat în timp foarte scurt cantități de apă de peste 20...35 l/mp (prin acumulare s-au totalizat și peste 40...50 l/mp) și pe suprafețe restrânse au fost căderi de grindină (de mici și medii dimensiuni), confirmate din datele rețelei hidro pentru județele Hunedoara, Alba, Mureș, Harghita și Covasna, iar din surse externe pentru județele Mehedinți, Gorj, Sibiu, Bacău. Temperaturile maxime s-au încadrat între 22 de grade la Șiria și Timișoara și 35 de grade la Fetești, Călărași, Slobozia și București-Filaret, iar indicele temperatură-umezeală (ITU) a atins și a depășit ușor pragul critic de 80 de unități în sudul, centrul și estul Munteniei și local în vestul Dobrogei. La ora 6, valorile termice erau cuprinse între 11 grade la Jimbolia și Petroșani și 22 de grade la Sulina și Mangalia.

*Observaţie: de ieri de la ora 06 au fost în vigoare 27 de mesaje pentru fenomene meteorologice periculoase imediate,* ***2 avertizări cod roșu*** *emise de către SRPV Sibiu,* ***11 avertizări cod portocaliu*** *(3 emise de către CNPM București pentru Muntenia, 3 de către SRPV Sibiu, 2 la SRPV Bacău, 2 la SRPV Constanța, 1 la SRPV Timișoara) și* ***14 atenționări cod galben*** *(7 emise la SRPV Constanța, 4 de către SRPV Bacău, 2 de către CNPM București pentru Muntenia, 1 de către SRPV Sibiu).*

**LA BUCUREŞTI**

**Vremea a fost călduroasă,** caniculară în orele după-amiezii, când disconfortul termic a fost ridicat; temperatura maximă a fost de 33 de grade la Afumați, 34 de grade la stația meteo Băneasa și 35 de grade la Filaret, iar indicele temperatură-umezeală (ITU) a depășit pragul critic de 80 de unități. Cerul a fost mai mult senin în prima parte a zilei, a devenit parțial noros după-amiaza când în unele carteire au fost ploi de scurtă durată, neînsemnate cantitativ, dar din orele serii au fost perioade cu înnorări accentuate, averse și descărcări electrice. Vântul a suflat slab și moderat. La ora 6 se înregistrau 16 grade în Băneasa și 18 grade la Filaret și Afumați.

 **3. Prognoza meteorologică în intervalul 04.06.2024, ora 09.00 – 05.06.2024, ora 09.00**

**ÎN ŢARĂ**

**Vremea va fi în general instabilă.** În jumătatea de nord a teritoriului și local în rest vor fi perioade cu înnorări accentuate, averse, descărcări electrice, intensificări de scurtă durată ale vântului, izolat vijelii și grindină. În intervale scurte de timp sau prin acumulare cantitățile de apă vor fi de 25...30 l/mp. Temperaturile maxime se vor încadra în general între 22 și 32 de grade, cu cele mai mari valori în Bărăgan și Dobrogea continentală, iar cele minime vor fi cuprinse între 8 grade în depresiunile Carpaților Orientali și 21 de grade pe litoral.

**LA BUCUREŞTI**

**Vremea va fi ușor instabilă,** iar valorile termice în scădere. Cerul va fi variabil și cu o probabilitate mai mare în a doua parte a zilei vor fi perioade cu înnorări accentuate, averse, descărcări electrice și intensificări de scurtă durată ale vântului. Temperatura maximă se va situa în jurul valorii de 30 de grade, iar cea minimă va fi de 16...17 grade, mai coborâtă în zona preorășenească.

1. ***CALITATEA APELOR***
	1. **Pe fluviul Dunărea**

Nu au fost evenimente deosebite

* 1. **Pe râurile interioare**

***ABA Mureş, Administrația Națională Apele Române*** **şi APM Harghita**, informează despre o **poluare accidentală produsă în data de 03.06.2024, ora 11:45, a apei râului Galda - afluent de dreapta al râului Feernic (apă de culoare gri), în zona localității Morăreni, comuna Lupeni, județul Harghita. Deasemenea s-a produs şi o mortalitate piscicolă, cu peşti mici, de aproximativ 10cm**. Personalul de specialitate din cadrul S.G.A. Mureş s-a deplasat pe teren pentru investigații şi identificarea poluatorului. *Se va reveni cu informaţii suplimentare*.

* 1. **Pe Marea Neagră**

Nu au fost evenimente deosebite

1. ***CALITATEA MEDIULUI***
2. **În domeniul aerului**

**APM Constanţa şi Garda Nationala de Mediu –Comisariatul Judetean Constanta** revin cu informatii despre incendiul din incinta fabricii de ciment apartinand Romcim SA, punct de lucru Medgidia, in zona platformei de depozitare anvelope uzate, din data de 03.06.2024, ora 16.30. Cauza probabila - efectul termic la cuva utilajului de tocare. ISU Dobrogea a intervenit operativ cu mijloacele din dotare, incendiul fiind lichidat in cca. 1,5 ore.

**A ars o cantitate estimata la 150 tone anvelope uzate pe o suprafata de aproximativ 1000 mp** si un utilaj de tip tocator mobil de cauciucuri uzate. Acestea se utilizeaza drept combustibil alternativ in procesul de fabricare ciment (valorificare prin coincinerare).

Incendiul s-a manifestat cu degajari mari de fum, motiv pentru care ISU Dobrogea a emis mesajul RO-Alert pentru locuitorii din Castelu si Cuza Voda. Pentru stoparea si limitarea extinderii incendiului, zona unde se aflau cauciucurile aprinse a fost acoperita cu materiale –adaosuri pentru ciment si clincher (zgura si bauxita) in vederea limitarii aportului de oxigen si de evitare a reaprinderii. Garda Nationala de Mediu –Comisariatul Judetean Constanta a demarat un control in vederea verificarii modului de respectare al prevederilor legale.

A fost anuntata telefonic APM Constanta in vederea monitorizarii emisiilor de poluanti in atmosfera.

**Agenţia Naţională pentru Protecţia Mediului** informează că, din rezultatele analizelor efectuate în data de 02.06.2024, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **nu a fost depășită la nici o staţie de monitoring a calităţii aerului.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei:**

**Agenția pentru Protecția Mediului - APM Dâmbovița** informează despre **producerea, în data de 02.06.2024, ora 21.45, unui incendiu pe raza localității Bucsani, județul Dâmbovița, in care au ars deșeuri menajere depozitate necontrolat pe circa 300mp de sol.** Incendiul a fost lichidat de către ISU Dâmbovița în aceeași zi, la ora 22.56. Nu s-au înregistrat victime.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 31.05.2024 – 03.06.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4.** **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**Administrația Bazinală de Apă Prut-Bârlad:**

 **Judeţul Botoşani:**

 - Se menţine situaţia de restricţii în alimentarea cu apă pentru piscicultură la folosinţa:

 - S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii.

  **Judeţul Iaşi:**

- Se mentine situatia de restrictii in alimentarea cu apa pentru piscicultura la folosintele:

 \* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei I de aplicare a restrictiilor.

 \* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac. Sarca corespunzator treptei III de aplicare a restrictiilor.

 \* Se mentine situația de restricții în alimentarea cu apă la folosința:

 \* S.C. APAVITAL S.A.Iași prin reducerea debitelor de la 33.0 l/s la 26.0 l/s la sursa r. Bahlui – ac.Pârcovaci corespunzator treptei III de aplicare a restricțiilor.

  **Judeţul Vaslui:**

 - Se mentin prevederile „Planului de restrictii si folosire a apei in perioade deficitare”, astfel:

 \* treapta III - pentru S.C. AQUAVAS S.A. VASLUI – Sucursala Vaslui din acumularea Solesti.

**A.B.A. Argeş-Vedea: Judeţul Braşov:**

**S.G.A. Braşov** informează că la Compania APA Braşov S.A. s-a anunţat începerea diminuării preluării de apă brută din Acumularea Săcele – pr.Târlung cu 450 l/s şi începerea compensării necesarului de apă din sursa subterană de rezervă - Front captare A.N.I.F. – zona Harman Prejmer (aplicare prevederi “Plan de restricţii şi folosire a apei în perioadele deficitare”), conform adresei nr. 63056 din 21.12.2023 înregistrată la S.G.A. Brasov sub nr. 11485 din 21.12.2023.

Nu s-au impus restricţii de alimentare cu apă la populaţie.

**-A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

**Notă**: ABA Argeş-Vedea, informează că începând cu data de 20 mai 2024 la barajul Văcărești – de pe râul Dâmbovița, au fost demarate lucrările de decolmatare a frontului barajului, în vederea măririi capacității de tranzitare a debitelor mari prin șenalul de scurgere a apelor mari.

Având în vedere că aceste lucrari se apropie de finalizare și pentru verificarea funcționalității echipamentelor hidromecanice, în data de 30 mai 2024 se vor realiza manevre cu vanele segment 1 și 2 aferente golirii de fund, manevre specifice Regulamentului de exploatare.

Pe perioada efectuării acestor manevre exista posibilitatea cresterii turbiditatii apei evacuata in aval de lacul de acumulare Vacaresti – r. Dambovita si tranzitata pana in sectiunea NH Brezoaiele.

 **DIRECȚIA COMUNICARE**